Valószínűleg koszovóiak azok a migránsok, akiket leszállítottak a rendőrök hétfő délelőtt a Budapestről Bécsbe tartó railjetről Győrben. A Kisalföld szerint 250 emberről van szó, köztük gyerekekről. A lap úgy tudja, hogy volt érvényes jegyük Bécsig, iratokat viszont nem tudtak felmutatni.

A Budapest felől érkező vonatról a győri vasútállomás várótermébe terelték a határsértőket. Vizet adtak nekik, voltak, akik szinte pillanatok alatt elkapkodták a palackokat.

Tolmácsot hívtak hozzájuk, a 250 ember között a cikk szerint nagyon sok gyerek van. A családosokat busszal egy őrzött szállóra vitték Győrben.

© MTI / Krizsán Csaba

A lap szerint a határsértők közül többen jól beszélnek németül, angolul.

A váróteremben az utolsó hírek szerint nem volt rendbontás, de érezhető a feszültség, mert nem tudtak megegyezni a rendőrök az ott maradt menekültekkel. Civileket nem engednek be most oda.

© MTI / Krizsán Csaba

Közben egy ember rosszul lett, valószínűleg azért, mert napok óta nem evett. Őt kivitték a váróból, mentőt hívtak hozzá.

A Kisalföld szerint "az országban eddig egyedülálló helyzet" alakult ki Győrben. A menekülteket, ha hajlandóak együttműködni a rendőrséggel, a Szövetség utcai őrzött szállóra vinnék.

Sipos Anikó a Bevándorlási és Állampolgársági Hivatal Igazgatóhelyettese a helyszínen elmondta, az ügy jelenleg rendőrségi hatáskör alatt van, amint átkerül a bevándorlásiakhoz, betartva minden jogszabályi kötelezettséget, a 250 határsértő helyzetét egyénenként fogják vizsgálni.